作書寄王晉卿忽憶前年寒食北城之遊走筆爲此詩
作者：蘇軾
朝代：宋

paragraphs: 北城寒食烟火微，落花胡蝶作團飛。
王孫出游樂忘歸，門前驄馬紫金鞿。
吹笙帳底烟霏霏，行人舉頭誰敢睎。
扣門狂客君不麾，更遣傾城出翠帷。
書生老眼省見稀，畫圖但覺周昉肥。
別來春物已再菲，西望不見紅日圍。
何時東山歌采薇，把盞一聽金縷衣。